《闻同庚不幸有感》
宋代·吴芾

我生甲申岁，同岁知几人。
十中无一在，使我涕陨巾。
尝试屈指数，谁登要路津。
不过五六辈，踪迹半已陈。
其一最先达，进为国大臣。
宠荣无与比，近亦以讣闻。
顾我何为者，本是陇亩民。
持橐已过分，寿更近七旬。
独恨苦拘缚，归志不得申。
天复放我归，遂此自由身。
湖山堪寓目，风月足怡神。
有花我共醉，有鸟助我吟。
若不自娱乐，开口对芳辰。
却恐泉下客，笑我浪苦辛。
虽生亦何益，徒负百年春。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。